জয় গুৰু শংকৰ সৰ্ব্ব গুণাকৰ
।।গুৰু –ভটিমা।।

                                     জয় গুৰু শংকৰ সৰ্ব্ব গুণাকৰ
                                     জাকেৰি নাহিকে উপাম |
                                     তোহাৰি চৰণে ৰেণু শত কৌটি
                                     বাৰেক কৰোহোঁ প্ৰণাম ||
                                     দৰশিত সুন্দৰ গৌৰ কলেবৰ
                                     ...যৈসন সূৰ পৰকাশ |
                                     সকল-সভাসদ ৰঞ্জন জাকেৰি
                                     দৰশনে পাপ বিনাশ ||
                                     বিনে অঙ্গ ভূষণ পেখি সুশোভন
                                     গহন গম্ভীৰ ধীৰমতি |
                                     আয়ত কমল নয়ন বৰ সুন্দৰ
                                     বয়ন চান্দকহো জ্যোতি ||
                                     লীলা-গজপতি গমন-বিলোকন
                                     বাণী মেঘ-গম্ভীৰ |
                                     পাষণ্ড-মৰ্দ্দন কলিকো কালে
                                     জাকু সম নাহি ধীৰ ||
                                     জোহি নাৰায়ণ মায়া বিস্তাৰি
                                     কৰু ত্ৰিজগত নিৰমাণ |
                                     সনক সনাতন যোগী জাকেৰি
                                     মহিমা কবহু নজান ||
                                     সকল চৰচৰ পালনকাৰী
                                     যো হৰি দেৱক দেৱা |
                                     চতুৰ বয়ন শিৱ সুৰপতি জাকেৰি
                                     কৰো নিত চৰণহি সেৱা ||
                                     চাৰি বেদ শিৰোমণি মাজে
                                     জাকেৰি চৰণ বিকাশ |
                                     সেহি দেৱক কয়লি কলিকো
                                     শংকৰদেৱ পৰকাশ ||
                                     কি কহবো শংকৰ দেৱক মহিমা
                                     জানি অন্ত নপাই |
                                     জাকেৰি চৰণক ৰেণু শিৰে পৰশি
                                     মুকুতি-সুখ সুখে পাই ||
                                     মাধৱ দীন মূৰুখমতি কহয়
                                     বাণী শুন সৱ লই |
                                     বিনে গুৰু-চৰণ ভকতি –ৰকতি
                                     মুকুতি কৱহুন হো‍ই ||
                                     ওহি পৰম তত্ত্ব বেদকো বাণী
                                     জানি নৰ নকৰ বিৰাম |
                                     ধৰমক কৰমক গৰৱক জোৰি
                                     ডাকি বোলহু ৰাম ৰাম ||

বৰগীত
মাধৱদেৱৰ বৰগীত